CELEX: 31987S1433
Language: el
Date: 1987-05-20 00:00:00
Title: Απόφαση αριθ. 1433/87/ΕΚΑΧ της Επιτροπής της 20ής Μαΐου 1987 σχετικά με τη μετατροπή μέρους των ποσοστώσεων παραγωγής σε ποσοστώσεις παραδόσεων μέσα στην κοινή αγορά

Avis juridique important

|

31987S1433

Απόφαση αριθ. 1433/87/ΕΚΑΧ της Επιτροπής της 20ής Μαΐου 1987 σχετικά με τη μετατροπή μέρους των ποσοστώσεων παραγωγής σε ποσοστώσεις παραδόσεων μέσα στην κοινή αγορά  

Επίσημη Εφημερίδα αριθ. L 136 της 26/05/1987 σ. 0037 - 0038

***** ΑΠΟΦΑΣΗ αριθ. 1433/87/ΕΚΑΧ ΤΗΣ ΕΠΙΤΡΟΠΗΣ  της 20ής Μαΐου 1987  σχετικά με τη μετατροπή μέρους των ποσοστώσεων παραγωγής σε ποσοστώσεις παραδόσεων μέσα στην κοινή αγορά  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  την απόφαση αριθ. 3485/85/ΕΚΑΧ της Επιτροπής της 27ης Νοεμβρίου 1985 για την παράταση της ισχύος του συστήματος επιτήρησης και ποσοστώσεων παραγωγής για ορισμένα προϊόντα της βιομηχανίας σιδήρου και χάλυβα (1), όπως τροποποιήθηκε από την απόφαση αριθ. 3746/86/ΕΚΑΧ (2), και ιδίως το άρθρο 18,  Εκτιμώντας ότι:  Οι προς τρίτες χώρες εξαγωγές των χαλυβουργικών επιχειρήσεων της Κοινότητας γνώρισαν κατά τη διάρκεια του 1986 σημαντική μείωση. Το τελευταίο τρίμηνο του 1986, οι εν λόγω εξαγωγές θα έπρεπε να φθάσουν στο χαμηλότερο σημείο από την εισαγωγή του συστήματος ποσοστώσεων. Επιπλέον, η σχέση μεταξύ κόστους και τιμών εξαγωγής γνώρισε, κατά την τελευταία τριετία, σαφή επιδείνωση, το δε 1987 δεν αναμένεται, σύμφωνα με όλες τις ενδείξεις, αξιόλογη βελτίωση της κατάστασης αυτής.  Η κατάσταση αυτή έχει συνέπειες, εξαιτίας της μακράς διάρκειάς της, για όλες τις επιχειρήσεις, και μάλιστα τόσο σημαντικότερες όσο μεγαλύτερη είναι η συμμετοχή τους στις εξαγωγές. Επιπλέον, πρέπει να ληφθεί υπόψη ότι η κατανομή των ποσοστώσεων αναφοράς των επιχειρήσεων έγινε εδώ και ορισμένα χρόνια και, εξαιτίας της εξέλιξης της αγοράς που έχει λάβει χώρα από τότε, πρέπει να θεωρείται εν μέρει ξεπερασμένη. Για το λόγο αυτό είναι αναγκαίο, στα πλαίσια του συστήματος ποσοστώσεων, να ληφθούν ορισμένα διορθωτικά μέτρα με τα οποία να παρέχεται η δυνατότητα μετατροπής ενός μέρους των ποσοστώσεων παραγωγής σε ποσοστώσεις παράδοσης μέσα στην κοινή αγορά. Δεδομένου ότι, όσο περισσότερο θίγονται οι επιχειρήσεις από την επιδείνωση της κατάστασης στην παγκόσμια αγορά, τόσο αυξάνεται και η αντίστοιχη εξάρτησή τους από τις εξαγωγές για όλα τα προϊόντα που διέπονται από το σύστημα ποσοστώσεων, είναι σκόπιμο να καθιερωθεί ανάλογη διαφοροποίηση. Εντούτοις, προς όφελος της σταθερότητας της εσωτερικής αγοράς, είναι αναγκαίο να περιοριστεί αυτή η μετατροπή. Συνιστάται επίσης ο καθορισμός μιας σχέσης μετατροπής που μετριάζει τις επιπτώσεις για τις επιχειρήσεις οι οποίες πρόκειται να επωφεληθούν λιγότερο από το μέτρο αυτό.  Κάθε επιχείρηση πρέπει να διατηρεί τη δυνατότητα να καθορίζει μόνη της για κάθε τρίμηνο την κατηγορία προϊόντων για την οποία επιθυμεί να κάνει χρήση της δυνατότητας μετατροπής.  Η κατάσταση που περιγράφεται ανωτέρω συνιστά σημαντική μεταβολή στην αγορά του χάλυβα κατά την έννοια του άρθρου 18 παράγραφος 1 της απόφασης αριθ. 3485/85/ΕΚΑΧ,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο 1  1. Επιτρέπεται στις επιχειρήσεις να μετατρέπουν κάθε τρίμηνο, για κατηγορία προϊόντων που καθορίζεται από τις ίδιες και σύμφωνα με τη σχέση 1 : 0,85 ένα μέρος της διαφοράς μεταξύ της ποσόστωσης παραγωγής που προκύπτει για κάθε συγκεκριμένη επιχείρηση από την παραγωγή αναφοράς και του μέρους της ποσόστωσης που απορρέει γι' αυτήν από τις ποσότητες αναφοράς και το οποίο επιτρέπεται να παραδίδει μέσα στην κοινή αγορά, σε ποσοστώσεις που μπορούν να παραδίδονται μέσα στην κοινή αγορά. Το μέρος αυτό δεν μπορεί να υπερβαίνει το 30 %, όταν η σχέση των ποσοτήτων αναφοράς προς την παραγωγή αναφοράς για όλα τα προϊόντα που διέπονται από το σύστημα ποσοστώσεων είναι μικρότερη κατά περισσότερο από 15 ποσοστιαίες μονάδες από την αντίστοιχη μέση τιμή όλων των επιχειρήσεων. Δεν μπορεί να υπερβαίνει το 15 % όταν η εν λόγω σχέση είναι μικρότερη κατά περισσότερο από 5 ποσοστιαίες μονάδες από την αντίστοιχη μέση τιμή, και το 5 % όταν η ίδια σχέση είναι μικρότερη από ό,τι στην προηγούμενη περίπτωση. Η μέση τιμή όλων των επιχειρήσεων για όλες τις ομάδες προϊόντων ανέρχεται σε 76 %.  2. Οι επιχειρήσεις που κάνουν χρήση της δυνατότητας που τους παρέχεται στην παράγραφο 1 πρέπει να ενημερώνουν σχετικά την Επιτροπή πριν από το τέλος του αντίστοιχου τριμήνου.  Άρθρο 2  Οι επιχειρήσεις που επικαλούνται το άρθρο 1 αποκλείονται, για την αντίστοιχη κατηγορία προϊόντων από την εφαρμογή του άρθρου 14Β και του άρθρου 11 παράγραφος 4 της απόφασης αριθ. 3485/85/ΕΚΑΧ.  Άρθρο 3  Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.  Εφαρμόζεται από την 1η Ιανουαρίου 1987.  Η παρούσα απόφαση είναι δεσμευτική ως προς όλα τα μέρη της και ισχύει άμεσα σε κάθε κράτος μέλος.  Βρυξέλλες, 20 Μαΐου 1987.  Για την Επιτροπή  Karl-Heinz NARJES  Αντιπρόεδρος  (1) ΕΕ αριθ. L 340 της 18. 12. 1985, σ. 5.  (2) ΕΕ αριθ. L 348 της 10. 12. 1986, σ. 1.